Ondersoek na 10 Russiese troepe gelasŉ Oekraïense dienspligtige staan wag naby ŉ massagraf in Bucha naby Kiëf (9 April 2022) (Foto: Sergei Supinsky/AFP) Oekraïense aanklaers het Donderdag gesê hulle ondersoek 10 Russiese soldate vir beweerde oorlogsmisdade in Bucha. Talle liggame, almal in burgerlike drag, is onlangs op straat óf in vlak grafte in die Kiëfse voorstad aangetref. Sommige slagoffers se hande was agter hul rug vasgebind. Die Oekraïense aanklaer-generaal se kantoor sê nou dienspligtiges van Rusland se 64ste gemotoriseerde infanteriebrigade word verdink van moord met voorbedagte rade, asook wrede behandeling en ander oortredings van oorlogswette en -gebruike tydens hul besetting van Bucha in Maart. Die VN se sekretaris-generaal, Antonio Guterres, het Bucha en twee ander plekke waar die beweerde oorlogsmisdade plaasgevind het Donderdag besoek. Hy het tydens die besoek die voortslepende konflik in Oekraïne as “ŉ absurditeit in die 21ste eeu” en “boosheid” bestempel. “In my geestesoog sien ek my gesin in een van daardie huise wat nou vernietig en swart is. Ek stel my voor hoe my kleindogters paniekbevange weghardloop,” het Guterres in Borodianka, nog ŉ verwoeste dorp, gesê. “Ek doen ŉ beroep op die Russiese Federasie om die ondersoek te aanvaar, om saam met die Internasionale Strafhof (ICC) te werk.” Moskou het tot dusver betrokkenheid by die liggame in Bucha ontken en beweer die beelde is vervals. Guterres sal na verwagting nou ook besoek by die Oekraïense president, Wolodimir Zelenski, aflê. Dít nadat hy Dinsdag met die Russiese president, Wladimir Poetin, in Moskou vergader en oproepe vir “veilige en doeltreffende humanitêre deurgange in die oorloggeteisterde Oekraïne” herhaal het. Byna 5,4 miljoen mense het nou reeds uit Oekraïne gevlug sedert Rusland dié land in Februarie binnegeval het.